text: Actualitzada 21/09/2021 a les 13:59
  Visita dels jutjats de Lleida, al Canyeret.
  © Visita dels jutjats de Lleida, al Canyeret.
  La Fiscalia demana 7 anys de presó per a un home acusat de violar la germana de la seva parella. Segons el ministeri públic, l'home aprofitava quan es quedava sol amb la víctima, que té reconeguda una discapacitat intel·lectual del 75%, per ensenyar-li vídeos d'ell i la germana de la noia mantenint relacions sexuals, mentre la despullava i abusava d'ella.
  El judici es farà a l'Audiència de Lleida el dijous 30 de setembre. L'home està acusat d'un delicte continuat d'abús sexual amb penetració a persona amb discapacitat psíquica. Els fets van passar al 2019 i des del 22 de juliol de 2020 l'acusat té prohibit comunicar-se i acostar-se a menys de 200 metres de la víctima.
  A més de la pena de presó, la Fiscalia demana que s'imposi a l'acusat 7 anys de llibertat vigilada i que se li prohibeixi comunicar-se o acostar-se a la víctima durant 8 anys, un cop surti de la presó. Així mateix sol·licita que la indemnitzi amb 3.000 euros per danys morals.